Мастак і педагог Святлана Калкоўская працуе ў сельскай школе мастацтваў у вёсцы Шашкі на Стаўбцоўшчыне. Яна вучыць вясковых дзяцей жывапісу, роспісу, дэкаратыўна-прыкладному мастацтву. Дзіву даешся: кожны год бацькі прыводзяць у мастацкую студыю новых вучняў, сярод іх 4-х — 6-цігадовых, і не аказваецца няздольных дзяцей. Святлана Канстанцінаўна “лепіць” з іх маленькіх асоб, якія не толькі ўмеюць трымаць аловак і пэндзаль, бачыць дасканаласць форм і гармонію фарбаў, але і адкрываць свет у сваім яго бачанні. І як выдатна атрымліваецца! Кожная дзіцячая работа, выканана яна фарбамі ці абгорткамі ад цукерак у мастацкім калажы — індывідуальнасць.